NARIADENIE KOMISIE (ES) č. 551/2005
z 11. apríla 2005
stanovujúce dodatočnú čiastku, ktorá má byť podľa nariadenia (ES) č. 416/2004 vyplácaná za rajčiny v Českej republike, v Maďarsku, na Malte, v Poľsku a na Slovensku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jeho článok 41 ods. 1,
so zreteľom na nariadenie Komisie (ES) č. 416/2004 z 5. marca 2004, ktorým sa ustanovujú prechodné opatrenia na uplatňovanie nariadenia Rady (ES) č. 2201/96 a nariadenia (ES) č. 1535/2003 v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii (1), a najmä na jeho článok 3 ods. 2,
keďže:
(1)
Množstvá rajčín, na ktoré sa vzťahujú podané žiadosti o podporu na hospodárske roky 2004/2005, ktoré oznámili členské štáty v súlade s článkom 39 ods. 2 nariadenia Komisie (ES) č. 1535/2003 z 29. augusta 2003, ktorým sa ustanovujú podrobné pravidlá uplatňovania nariadenia Rady (ES) č. 2201/96 o systéme pomoci pre výrobky zo spracovaného ovocia a zeleniny (2) prekročia prah Spoločenstva o 1,5 %. Preto má byť počas hospodárskeho roka 2004/2005 zaplatený dodatok v členských štátoch, ktoré pristúpili k Európskej únii 1. mája 2004 a neprekročili svoj vnútroštátny prah, alebo v ktorých sa tento prah prekročil o menej ako 25 %.
(2)
Za hospodársky rok 2004/2005 sa neprekročili vnútroštátne prahy v Českej republike, Maďarsku, na Malte, v Poľsku a na Slovensku. Preto by sa mali v týchto krajinách zaplatiť celkové dotácie pomoci 8,62 EUR na tonu.
(3)
Výrobcovia na Cypre nepodali za hospodársky rok 2004/2005 určenú žiadosť o pomoc pre rajčiny určené na spracovanie. Preto by sa dotácie pomoci za hospodársky rok 2004/2005 v tomto členskom štáte nemali zaplatiť.
PRIJALA TOTO ROZHODNUTIE:
Článok 1
Dodatočná čiastka 8,62 EUR na tonu rajčín určených na spracovanie uvedená v článku 3 ods. 2 nariadenia (ES) č. 416/2004 sa má zaplatiť počas hospodárskeho roka 2004/2005 v Českej republike, Maďarsku, na Malte, v Poľsku a na Slovensku.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. apríla 2005